எல்லா எழுத்தும் எழுதப்பட்ட வரலாற்றை சற்றேனும் நிரப்பும் மறுவரலாறுகள்தான். எனினும் மொத்தவரலாற்றையும் பண்பாட்டையும் கருத்தில்கொண்டு எழுதுபவனின் உலகமும் வரலாற்றையும் பண்பாட்டையும் போலவே பிரம்மாண்டமானது, முடிவற்றது. விஷ்ணுபுரம் முதல் கொற்றவை வழியாக வெண்முரசு வரை பல்லாயிரம் பக்கங்களில் புராணம், வரலாறு, தத்துவம், வாழ்க்கைச்சித்தரிப்பு என தொடர்ந்து விரிவாக்கிக்கொண்டே செல்லக்கூடிய ஒன்றாக உள்ளது இப்புனைவுலகு. முடிவேயற்றதுபோலத் தோன்றுகிறது இது. எல்லையற்ற புறவுலகம். மொத்த பாரதநிலப்பரப்பும் அதன் களம். கூடவே முடிவில்லாது பெருகும் அகவுலகம். புராணகாலம் முதல் இக்கணம் வரை அதில் நிகழ்கின்றது. ஆகவே கையில் அள்ளப்பட்டது துளி. கண் முன்னால் அலையடிப்பது கடல்.